
Austatud esimees
Tööhõive- ja sotsiaalkomisjonile tehti kõnealuse menetluse raames ülesandeks esitada Teie komisjonile arvamus ning komisjon otsustas selle esitada kirja vormis.
Tööhõive- ja sotsiaalkomisjon arutas küsimust oma 25. veebruari 2026. aasta koosolekul. Nimetatud koosolekul otsustas komisjon esitada eelarvekomisjonile kui vastutavale komisjonile alljärgnevalt toodud arvamuse.
Lugupidamisega

Li Andersson


ARVAMUS
A.	arvestades, et 28. augustil 2025 esitas Belgia taotluse EGF/2025/004 BE/Tupperware, et saada koondatud töötajate toetuseks loodud Globaliseerumisega Kohanemise Euroopa Fondist (EGF) rahalist toetust seoses koondamistega Belgias asuvas ettevõttes Tupperware General Services NV, kui NACE Revision 2 osa 22 (kummi- ja plasttoodete tootmine) alla kuuluvas majandussektoris tegutsevas ettevõttes toimusid koondamised NUTS 2. tasandi piirkonnas Provincie Oost-Vlaanderen (BE23); 
B.	arvestades, et Belgia esitas taotluse määruse (EL) 2021/691 artikli 4 lõike 2 punkti a kohaste sekkumiskriteeriumide alusel, milles on seatud tingimuseks, et vaatlusperioodiks oleva nelja kuu jooksul (käesoleval juhul ajavahemikul 17. veebruarist 2025 kuni 17. juunini 2025) on liikmesriigi ettevõttes pidanud tegevuse lõpetama vähemalt 200 koondatud töötajat, kaasa arvatud töötajad, kelle on koondanud nimetatud ettevõtja tarnijad või tootmisahela järgmise etapi tootjad, ja/või füüsilisest isikust ettevõtjad, kes on oma tegevuse lõpetanud; arvestades, et pärast kõnealuse taotluse hindamist leidis komisjon kooskõlas kõikide EGFi määruse kohaldatavate sätetega, et EGFist rahalise toetuse andmise tingimused on täidetud;
C.	arvestades, et taotlus on seotud 267 koondatud töötajaga (rahastamise nõuetele vastavad toetusesaajad), kelle tegevus eespool nimetatud majandussektorites on lõppenud; 
D.	arvestades, et 20. jaanuaril 2026 kiitis komisjon heaks ettepaneku võtta vastu otsus EGFi kasutuselevõtmise kohta Belgiale rahaliste vahendite eraldamiseks, et toetada 267 toetusesaaja tagasipöördumist tööturule; 
E.	arvestades, et Ameerika äriühing Tupperware Brands, mis on Tupperware Belgiumi emaettevõtja, tühistas ootamatult Tupperware General Services NV-le antud tootmis- ja müügilitsentsid, mis muutis Tupperware Belgia tütarettevõtja rahaliselt elujõuetuks ja tõi 17. veebruaril 2025 kaasa pankroti; arvestades, et võlausaldajad võtsid 2024. aasta oktoobris Tupperware Brandsi üle ja omandamine tõi kaasa märkimisväärse restruktureerimise, kuna äriühing lahkus mõnelt mittepõhiturult ja sulges mõned tootmisüksused, näiteks Euroopa tehased; 
F.	arvestades, et Belgias on pankrottide arv alates 2022. aastast olnud tõusuteel; arvestades, et 2024. aastal kuulutati välja rohkem kui 11 000 ettevõtte pankrot (Flandrias 6 323), mis on alates 2013. aastast suurim arv; arvestades, et see kasvutrend on jätkunud: 2025. aasta jaanuarist septembrini läks pankrotti 8 493 ettevõtet, millest 4 964 ehk 58 % asus Flandrias; arvestades, et pankrottide tõttu kadus Belgias 2024. aastal 32 566 töökohta ja 2025. aasta esimesel poolel 15 351 töökohta, millest Flandrias vastavalt 59 % ja 51 %; arvestades, et umbes 18 % neist töökohtadest kadus tööstussektoris; arvestades, et lisaks mõjutavad Flaami tööturgu hiljutised ümberkorraldused, sealhulgas koondamised ettevõtetes Van Hool, Sappi ja Purmo, BelGaN, Casa ja Audi, mille jaoks Belgia taotles EGFi toetust. ning mille tõttu töökohtade arv tööstuses on vähenenud;
G.	arvestades, et Tupperware asus Aalstis, mis on üks Ida-Flandria provintsi kuuest halduspiirkonnast; arvestades, et Ida-Flandrias vähenes avalikele tööturuasutustele teatatud vabade töökohtade arv 2025. aasta mais eelmise aastaga võrreldes 13,8 %; arvestades, et lisaks oli Aalstil juba enne Tupperware’i sulgemist raskusi Flandria madalaima tööhõive määraga (53,82 %), mis on 20 protsendipunkti madalam kui Flandria keskmine tööhõive määr (74,1 %); arvestades, et töötuse määr Flandrias on ligikaudu 3,8 %; arvestades, et madala haridustasemega inimeste seas on see näitaja siiski 8,8 % (+5 protsendipunkti); arvestades, et kuna igal kolmandal endisel Tupperware’i töötajal on madal haridustase, on vaja neile profiilidele kohandatud eritoetust, et aidata töötajatel puudused ületada ja leida uus töökoht;
H.	arvestades, et Belgia on kinnitanud, et vastavalt EGFi määruse artikli 7 lõikele 4 konsulteeriti individuaalsete teenuste kooskõlastatud paketi koostamisel sotsiaalpartneritega; 
I.	arvestades, et EGFi toetus ei tohi ületada iga-aastast maksimaalset summat, mis on 30 miljonit eurot (2018. aasta hindades), nagu on ette nähtud nõukogu 17. detsembri 2020. aasta määruse (EL, Euratom) 2020/2093 (millega määratakse kindlaks mitmeaastane finantsraamistik aastateks 2021–2027) artikliga 8;
seepärast palub tööhõive- ja sotsiaalkomisjon vastutaval eelarvekomisjonil lisada oma resolutsiooni ettepanekusse järgmised ettepanekud:
1.	tuletab meelde, et EGFi eesmärk on näidata üles solidaarsust toetusesaajatega ja pakkuda neile tuge; on seisukohal, et EGFi rahalist toetust tuleks peamiselt kasutada aktiivse tööturupoliitika meetmete jaoks ja individuaalseteks teenusteks, mille eesmärk on aidata toetusesaajatel kas oma algsel tegevusalal või väljaspool seda kiiresti kvaliteetsele ja püsivale töökohale naasta; rõhutab, kui oluline on valmistada töötajaid ette Euroopa majanduse ja ühiskonna hädavajalikuks rohe- ja digipöördeks ja neid toetada; kordab sellega seoses, et liidul on oluline roll õiglaseks üleminekuks vajalike kvalifikatsioonide omandamise rahastamisel, muu hulgas EGFi kaudu, kooskõlas Euroopa roheleppega; 
2.	nõustub komisjoniga, et EGFi määruse artikli 4 lõike 2 punktis a sätestatud tingimused on täidetud ja Belgial on õigus saada nimetatud määruse alusel rahalist toetust summas 1 622 650 eurot ehk 85 % kogukulust, mis on 1 909 000 eurot ning hõlmab individualiseeritud teenuste kulu 1 843 500 eurot ning ettevalmistus-, haldus-, teavitamis- ja reklaami-, kontrolli- ja aruandlustegevuse kulu 65 500 eurot;
3.	märgib, et Belgia on esitanud kõik vajalikud kinnitused selle kohta, et riiklikes ja ELi õigusaktides kollektiivse koondamise kohta sätestatud nõudeid on järgitud ning kavandatud meetmetele juurdepääsul ja nende rakendamisel järgitakse võrdse kohtlemise ja mittediskrimineerimise põhimõtteid;
4.	tuletab meelde koondatud töötajate profiili, nimelt on üle poole koondatud töötajatest üle 50 aasta vanad ja kolmandikul on põhiharidus või sellest madalam haridus, ning on seisukohal, et koos vabade töökohtade ja nende geograafilise jaotuse vähenemise suundumusega vajavad töötajad täiendavat kohandatud toetust, eelkõige oskuste täiendamisele ja ümberõppele keskenduvat sihipärast abi, et aidata neil edukalt tööle naasta;
5.	rõhutab, et Belgia on kinnitanud, et EGFist rahalist toetust saavad meetmed ei saa rahalist toetust liidu muudest rahastamisvahenditest;
6.	märgib, et koondatud töötajatele pakutav individuaalne kooskõlastatud pakett koosneb järgmistest meetmetest: a) rakkerühm (infokoosolekud, mida korraldavad kohalikku tööturgu põhjalikult tundvad kliendihaldurid ja kollektiivse koondamise protsesside juhendamisel kogenud konsultandid), b) koondamisjärgne abi (rühma- või individuaalkursustel pakutavad koondamisjärgse abi teenused, esialgne vestlus ja individuaalne juhendamine, omandatud oskuste sertifitseerimine, tööotsingute digiplatvormi kasutamise juhendamine jne; IKT-koolitust vajavad isikud saavad põhikoolituse ja lisatuge digipankade kaudu, kus töötajad saavad laenata sülearvuti, saada koolitust selle kasutamise kohta jne), c) abi töö leidmisel, d) nõustamine, e) tugevdatud abi tööotsingutel, f) koolitus ja ümberõpe, g) töökohapõhine koolitus, h) töömess ning i) töökohtade eelnev taustauuring ja töövahendus; rõhutab, arvestades sihtrühma kuuluvate toetusesaajate vanust ja hariduslikku profiili, et individuaalsete teenuste osutamisel tuleks arvesse võtta nende rühmade erivajadusi;
[bookmark: _Hlk222318689]7.	rõhutab eelkõige EGFi määruse artikli 7 lõike 2 tähtsust, milles nõutakse, et kooskõlastatud paketi kavandamisel tuleb prognoosida tööturu väljavaateid ja nõutavaid oskusi, mis on kooskõlas üleminekuga ressursitõhusale ja kestlikule majandusele, ning eelkõige keskenduda digitaalsel tööstusajastul vajalike oskuste levitamisele; väljendab heameelt asjaolu üle, et paketi IKT-koolituse ja töökohavahetuse teenuste raames ette nähtud täiendava toega pakutakse tuge nii neile, kel puudub digikirjaoskus, kui ka neile, kellel on mõningased digioskused, toetades neid digioskuste hindamisega ja võimaldades töötajatel laenata sülearvuti, saada koolitust selle kasutamise kohta ja saada vastuseid digivaldkonda puudutavatele küsimustele;
8.	tuletab meelde EGFi määruse artikli 7 lõike 2 punktis b sätestatud võimalust võtta kooskõlastatud paketi raames piiratud ajavahemikul erimeetmeid, muu hulgas maksta lapsehoiutoetust, et hõlbustada tööotsijate osalemist kavandatud meetmetes.

